Teknisk Ukeblad

***Teknisk Ukeblad*** er en heldigital publikasjon som dekker teknologi og næringsliv. Utgiver er Teknisk Ukeblad Media, som eies av fagorganisasjonene Tekna og NITO.  
Målgruppene til TU.no er teknikere, ingeniører og ledelse innen industri, næringsliv og offentlig forvaltning.

## Historie
Publikasjonen har røtter tilbake til 1854, da *Polyteknisk Tidsskrift* ble etablert, og regnes som et av verdens eldste tidsskrifter som dekker tekniske fagområder.  

Den Norske Ingeniør- og Arkitekt-forening og Den Polytekniske Forening gikk i 1883 sammen om å gi ut *Teknisk Ugeblad*. I oppstartsfasen og tiårene som fulgte spilte bladet en rolle i den teknologiske moderniseringen av Norge, med fokus på jernbane, vannkraft og industrireising.

I 1968 ble bladet slått sammen med NITOs tidsskrift *Teknikk*. Polyteknisk Forening solgte senere sin eierandel og nå eies Teknisk Ukeblad Media AS av Tekna og NITO, med 50% eierandel hver.  

Redaksjonen begynte tidlig med digital publisering og lanserte nettutgaven TU.no i 1995. I 2014 kjøpte Teknisk Ukeblad Media nettavisen Digi.no, en publikasjon som spesialiserer seg på informasjonsteknologi, digitalisering og cybersikkerhet. I desember 2024 ble den aller siste papirutgaven utgitt, og fra 2025 gikk publikasjonen over til å bli heldigital.

## Virksomheten i dag
I 2025 hadde TU.no 33 000 betalende abonnenter, og var landets tiende største publikasjon målt i antall abonnenter. Det digitale abonnementet gir dessuten tilgang til Digi.no.  

Stillingsannonser har historisk sett vært en viktig del av Teknisk Ukeblad. På 2000-tallet ble stillingsmarkedet i større grad digitalt, og i 2023 ble selskapets stillingstjeneste modernisert og relansert som Tekjobb.no.  

Tekjobb publiserer årlig Tekjobb-indeksen, som kårer Norges mest attraktive teknologi-arbeidsplasser. Teknisk Ukeblad Media er også arrangør av den årlige cybersikkerhetskonferansen Attack. 

## Organisasjon og ledelse
TU Media har i dag ca. 50 ansatte fordelt på redaksjonell og kommersiell avdeling. Siden 2025 er Kristina Fritsvold Nilsen administrerende direktør og ansvarlig redaktør, nyhetsredaktør er Tor M. Nondal . Styreleder i Teknisk Ukeblad Media er Elisabet Line Haugsbø.  

## «Årets Ingeniørbragd»
Teknisk Ukeblad hadde tidligere prisen *Årets Ingeniørbragd* som etter statuttene skulle tildeles «en god ingeniørmessig løsning på et teknologisk eller samfunnsmessig problem i Norge og være sluttført innen utgangen av året», eller «et teknologisk eller kommersielt gjennombrudd for en bedrift, et produkt eller et særdeles vellykket prosjekt».

Vinner ble kåret i en kombinasjon av leseravstemning på tu.no og en fagjury. Vinneren mottok et trofé av kunstneren Marius Watz. Prisen ble utdelt i årene 2000-2012. 

**Oversikt over vinnere:** 

* 2012: Aker Solutions og Statoil, for utvikling av en havbunnskompressor, et undervanns gasskompresjonssystem for å trekke ut restgass fra borebrønner.
* 2011: Farsund Aluminium Casting, for utvikling av avansert støpeteknologi, til blant annet bilkarrosserier.
* 2010: FMC Kongsberg Subsea, for utvikling av *IOR-teknologi*, tre teknologier for økt oljeutvinning.
* 2009: GE Vingmed Ultrasound, for utvikling av *Vscan*, en håndholdt ultralydmaskin.
* 2008: Kongsberg Intellifield, for utvikling av teknologiløsninger for integrerte operasjoner i olje- og gassindustrien.
* 2007: Breivoll Inspection Technologies, for utvikling av *Acoustic Resonance Technology* (ART), en skannerløsning for å måle tykkelsen på metallet i vannrør.
* 2006: Ocas, for utvikling av et system for radarvarsling av lufthindre til fly.
* 2005: Ulstein Design for utvikling av *[[X-Bow|X-BOW]]*, en nyvinnende baugtype for skip.
* 2004: Jacob Hatteland Computer AS for utvikling av *Autostore*, et robotstyrt, kompakt lagersystem.
* 2003: Chipcon AS for utvikling av høyteknologiske radiofrekvenskomponenter som inngår i ulike trådløse applikasjoner.
* 2001/2002: Hydro og ABB for utvikling av *Troll Pilot*, et separasjonsanlegg med vanninjeksjon på mer enn 300 meters havdyp for miljøvennlig og kostnadseffektiv utvinning av olje og gass.
* 1900-2000: Den første tildelingen ble tittelert **Århundrets ingeniørbragd** og gikk til  Norske Shell for bygging av gigantanlegget *[[Troll A]]*, spesielt konstruksjonen som juryen mener representerer det ypperste av byggeteknologi for betong.

## Priser og utmerkelser
Teknisk Ukeblad ble i 2015 tildelt Fagpresseprisen. I 2013 ble tu.no kåret til Årets nettside av Fagpressen. I 2012 og 2016 fikk samme nettsted utmerkelsen Årets nisjenettsted fra Mediebedriftenes Landsforening. 

## Referanser


## Eksterne lenker
* 
* 
*  Digi.no - IT-nettsiden som eies av TU Media
*  Annonsering. TU Media sine løsninger for annonsering og markedsføring.
*  TUM Studio er TU Medias avdeling for innholdsmarkedsføring.
*  Tekjobb er Teknisk Ukeblad Medias stillingsmarked for ingeniører og teknologer.
*  Project Runebergs digitalisering av eldre årganger av ''Teknisk Ugeblad''